Preşedintele PSD, Liviu Dragnea, a declarat vineri că ambasadorii României o să transmită cancelariilor europene şi Comisiei modificările traduse aduse legilor justiţiei, spunând că până acum nu a reuşit nimeni să indentifice nici măcar un articol care să afecteze independenţa justiţiei. Liderul PSD a spus că inclusiv preşedintele Klaus Iohannis trebuie liniştit din acest punct de vedere, ”mai ales că vin sărbătorile”, relatează News.ro.

”O să transmitem tuturor ambasadelor şi Comisiei Europene materialul tradus pentru că trebuie să mai recunoaştem un lucru: până acum nu s-a identificat un articol care să spună că ăla în mod special afectează independenţa justiţiei (...) Eu cred că şi preşedintele trebuie liniştit, mai ales că vin sărbătorile”, a declarat Liviu Dragnea.

Liderul PSD a spus că el este mulţumit de modificările aduse celor trei legi ale justiţiei, care au reprezentat un angajament al coaliţiei de guvernare.

”Au fost dezbateri, unele chiar cântate în comisia specială, la care au participat reprezentanţi din foarte multe părţi ale acestui sistem, din partea reprezentanţilor magistraţilor. O mare parte dintre amendamente au fost propuse şi susţinute de asociaţiile magistraţilor (...) Am auzit şi criticile magistraţilor, am auzit şi susţinerile magistraţilor. Noi ne uităm şi într-o parte şi în alta”, a precizat el.

În ceea ce priveşte nemulţumirile lui Călin Popescu Tăriceanu în legătură cu faptul că modificările legilor justiţiei nu au fost suficient de ferme, Liviu Dragnea a spus că este foarte greu ca o lege sau un pachet de legi să mulţumească pe toată lumea.

Întrebat dacă România riscă sancţiuni din partea Uniunii Europene similare cu cele aplicate Poloniei, Dragnea a răspuns: ”Asta e o întrebare serioasă? Ştiţi ce s-a întâmplat în Polonia? ştiţi despre ce modificări legislative e vorba acolo? Nu le comentez eu, este dreptul suveran al lor”.